Halvor Sivertsen

Halvor Karlo Sivertsen også kjent som «Hasiv» (født 5. september 1917, død 25. juli 2011) var politiker og idrettsleder i Stavanger. 

Han var idrettsleder og svømmeinstruktør i Frisinn Sportsklubb i flere tiår.

Hasiv snublet tilfeldig innom døren til avisen 1ste Mai i Verksgata på forsommeren 1945. Kassereren døde i løpet av krigsårene, og disponenten lurte på om Halvor Karlo Sivertsen kunne tenke seg den ledige jobben. Det kunne 28-åringen så absolutt, og de neste fem, seks årene gikk det i pengetelling og bokholderi. Men den flittige kontoristen viste seg å være en ulv i fåreklær. Stadig oftere dukket initialene «Hasiv» opp på trykk. Som journalist og sportsredaktør i Rogaland Avis følte han et særlig ansvar for å dekke de små, hverdagslige begivenheter i lokalsamfunnet. Som pensjonist fortsatte dette arbeidet. I alle år var Hasiv en flittig fotograf og en engasjert historieformidler. Med sin rike bildesamling og gode fortellerevne var han en av de viktigste formidlere av livet på Storhaug i gamle dager. Jobbingen i avisen, i avholdsbevegelsen, i politikken og i Frisinn spiste opp døgnet for ildsjelen Hasiv. Ekteskap og egen familie ble det ikke noe av.

Hasivs  navn vil alltid være knyttet til svømmeopplæringen og aktivitetene rundt Badedammen. Både personlig og gjennom Frisinn har Halvor Sivertsen gjort en kjempejobb for å lære flest mulig unger å svømme.

Sivertsen var medlem av Stavanger bystyre i to perioder i 1960-årene som representant for Arbeiderpartiet. Han var også formann i kommunens idrettsutvalg. Under krigen deltok han aktivt i illegalt pressearbeid fram til han ble arrestert. Dette førte til 17 måneder på Grini.

I de senere årene ga Hasiv ut fire bøker; Minneskrinet, om motstandsarbeid under krigen og oppholdet på Grini, På nedslitte knotter, om guttefotballen i Stavanger 1920-46. I 1997 kom han med sin tredje bok, denne gangen om barndomsminner fra østre bydel, Oppvekstkår mellom to verdenskriger. Den siste boka er en fotokavalkade fra vintersporten i Sirdal. 

Som pensjonist var Halvor Sivertsen også aktiv som foredragsholder i forskjellige lag og foreninger, og han hadde tillitsverv i Den Gamle Garde i Folkets Hus, Storhaug Historielag, Journalistenes pensjonistforening og i Rogaland Fylkes eldreråd

Hasiv la ned et stort arbeid for friluftslivet i Madlandsheia og i Sirdal. Han var sekretær i Sirdalsutvalget i 35 år, redaktør for utvalgets årbok og primus motor i Sirdalsløpet. For dette arbeidet fikk han Forsbergstatuetten og han ble æresmedlem i Sirdalsutvalget.

I 1979 ble Hasiv kåret til «Årets Siddis» av leserne av Rogalands Avis. Samme året fikk han også Stavanger Presseforenings Siddispris. 
i 1983 ble han tildelt diplom fra Norsk Livredningsselskap for sin innsats for svømmeopplæringen.
I 1992 fikk han Arbeiderbevegelsens kulturpris i Rogaland.
En kampestein ved Badedammen bærer et bronserelieff av Halvor Sivertsen, som takk fra folk i bydelen til den populære svømmeinstruktøren og "Badedammens far". Denne ble avduket i 1995.
I 1996 ble han tildelt Stavanger kommunes kulturpris. 
Nylund skole, hvor Hasiv selv var elev, har hedret ham med et relieff i gymnastikkbygningen.
I 2006 ble han av Avholdsfolkets Fellesutvalg i Stavanger utnevnt som Årets avholdsmann.
3. oktober 2007 ble han tildelt Kongens fortjenstmedalje i sølv for sin innsats for barna i østre bydel i Stavanger.
I 2012 fikk han en gate oppkalt etter seg i Stavanger. Hasivs gate går fra Emmausveien og nordover mot Ryfylkegata.

Halvor Karlo Sivertsen døde i juli 2011, 93 år gammel. Hjembyen har hedret ham med Hasivs gate på Storhaug,i bydelen han levde hele sitt liv.

Verk
 Minneskrinet, om motstandsarbeid under krigen og oppholdet på Grini, 
 På nedslitte knotter, om guttefotballen i Stavanger 1920-46.
Oppvekstkår mellom to verdenskriger
Sirdal i bilder

Referanser 

Kongens fortjenstmedalje